গাজায় ইসরায়েলের হামলা যুক্তরাষ্ট্রের নির্দেশে পরিচালিত হচ্ছে: খামেনি
গাজায় ইসরায়েল যে হামলা চালাচ্ছে, তা যুক্তরাষ্ট্রের নির্দেশে পরিচালিত হচ্ছে বলে অভিযোগ করেছেন ইরানের সর্বোচ্চ ধর্মীয় নেতা আয়াতুল্লাহ আলী খামেনি।
আজ বুধবার এএফপির প্রতিবেদনে এ তথ্য জানানো হয়েছে।
তেহরানে দেওয়া ভাষণে খামেনি বলেন, 'নিশ্চিতভাবে যুক্তরাষ্ট্র অপরাধীদের সহযোগী। গাজায় যে অপরাধ সংঘটিত হচ্ছে, কোনো না কোনোভাবে তা পরিচালনা করছে যুক্তরাষ্ট্র।'
তিনি বলেন, 'মার্কিনীদের হাত নিপীড়িত, শিশু, রোগী, নারী এবং অন্যদের রক্তে রঞ্জিত।'
'এই বিষয় এবং ভবিষ্যতের বিষয়গুলো সম্পর্কে সবাইকে জানতে দিন যে, ফিলিস্তিনি জাতি বিজয়ী এবং ভবিষ্যৎ বিশ্ব ফিলিস্তিনের বিশ্ব, ইহুদিবাদী শাসকের বিশ্ব নয়', বলেন খামেনি।
এর আগে গতকাল মার্কিন পররাষ্ট্রমন্ত্রী অ্যান্টনি ব্লিঙ্কেন ইরানকে সতর্ক করে বলেছেন যে, তেহরানের প্রক্সিদের দ্বারা কোনো আঘাত এলে যুক্তরাষ্ট্র তার 'সুস্পষ্ট' জবাব দেবে।
জাতিসংঘ নিরাপত্তা পরিষদের অধিবেশনে ব্লিঙ্কেন বলেন, 'যুক্তরাষ্ট্র ইরানের সঙ্গে সংঘাত চায় না। আমরা চাই না এই যুদ্ধের প্রসার ঘটুক।'
'তবে ইরান বা তার প্রক্সিরা যদি কোথাও মার্কিন নাগরিকদের ওপর আক্রমণ করে- আমরা আমাদের জনগণকে রক্ষা করব, আমরা আমাদের নিরাপত্তা রক্ষা করব- দ্রুতগতিতে এবং সন্দেহাতীতভাবে', যোগ করেন তিনি।
ব্লিঙ্কেনের এই হুঁশিয়ারিকে 'ইরানের ওপর দোষ চাপানোর ভুল প্রচেষ্টা' বলে উল্লেখ করেছে তেহরান।
জাতিসংঘে ইরানের স্থায়ী প্রতিনিধি আমির সাইদ ইরাভানি বলেন, 'তেহরান এই ভিত্তিহীন অভিযোগকে স্পষ্টভাবে প্রত্যাখ্যান করেছে।'

গাজায় ইসরায়েল যে হামলা চালাচ্ছে, তা যুক্তরাষ্ট্রের নির্দেশে পরিচালিত হচ্ছে বলে অভিযোগ করেছেন ইরানের সর্বোচ্চ ধর্মীয় নেতা আয়াতুল্লাহ আলী খামেনি।